Egyszer volt, hol nem volt, volt egyszer egy szegény asszony, annak egy fia, meg egy tehénkéje.

Egyszer egy napon úgy kifogyott az éléskamrájuk, hogy nem akadt egyetlen betevő falatkájuk sem.

Mondja az anya a fiának:  
– Eredj, és hajtsd el a tehénkét a vásárra! Arra vigyázz csak: jó árat kérj érte, nehogy kárunk legyen benne!

El is hajtotta a fiú a tehénkét.

El is adta egy öregembernek egy szem paszulyért.

Hazaér a fiú, mutatja az anyjának, miket is kapott a tehénkéért.

Hej, a szegény asszony keserves sírásra fakadt.

Elültette erre a fiú az egy szem paszulyt, hogy lássák, mi lesz belőle.

Mondja a fiú az anyjának:  
– No látja, édesanyám, mennyit ér a paszuly. Megyek is, felmászom a legtetejére.

Hiába is kérlelte az anyja, hogy maradjon, ő bizony elindult.

Addig ment, mendegélt fölfelé a furulyájával, amíg el nem érte az égboltot.

Ahogy betér a házba, talál egy asszonyt, aki így fogadja:

–Hol jársz itt, te legény, ahol az én gazdám, a hétfejű sárkány lakik? Ha meglát téged. azon nyomban felfal!

Elbújtatta hát az asszony a dagasztóteknő alá.

Jön haza a hétfejű sárkány, hóna alatt egy fekete tyúkkal. A tyúkot a földre teszi, s azt mondja:  
– Tojj egyet!  
A tyúk rögtön tojt egy aranytojást.

Fogta a fiú a tyúkot, s gyorsan leereszkedett a szál paszulyon.

Ahogy leért, vette a szekercéjét, s kivágta vele a szál paszulyt.

Azzal letette a földre a fekete tyúkot, megsimogatta, és azt mondta:  
– Tojj egyet, tyúkocskám!  
Hát a kis tyúk rögtön tojt egy aranytojást, aztán megint egyet, megint egyet, valahányszor a fiú megsimogatta.

Csináltak is szép házat a sok aranytojás árából. Vettek sok szép jószágot, de még egy kis rétet is, ahol a fiú naphosszat kaszálgatott és muzsikálgatott.